**Comunicat de presă**

**București, 22.08.2022**

**Semnarea contractului de finanțare prin** **Planul Național de Redresare și Reziliență (PNRR) – Componenta 4 Transport sustenabil ”****Modernizarea liniei feroviare Caransebeș - Timișoara – Arad”**

În vederea atingerii jaloanelor și țintelor cu privire la reformele și investițiile aferente Componentei 4 – Transport sustenabil din cadrul Planului Național de Redresare și Reziliență, Ministerului Transporturilor și Infrastructurii, în calitate de coordonator de reforme și/sau investiții, și Compania Națională de Căi Ferate CFR S.A., în calitate beneficiar, au semnat contractul de finanțare pentru proiectul „Modernizarea liniei feroviare Caransebeș - Timișoara – Arad”.

Prin Componenta 4 a PNRR se urmărește sporirea sustenabilității sectorului transporturilor din România prin sprijinirea tranziției verzi și digitale a sectorului, respectiv de a dezvolta o infrastructură de transport durabilă și ecologică, cu standarde de siguranță adecvate, care să contribuie la finalizarea rețelelor transeuropene de transport (TEN-T) și la descongestionarea nodurilor urbane, stimulând în același timp tranziția către un transport sustenabil la nivel național, fiind vizate acțiuni orientate către dezvoltarea de măsuri „environmental friendly” pe noile sectoare de transport de mare viteză, asigurarea elementelor de protecție a mediului, precum și a sistemelor inteligente de transport (ITS) și a măsurilor de siguranță rutieră.

Proiectul „Modernizarea liniei feroviare Caransebeș - Timișoara – Arad” constă în modernizarea tronsonului de cale ferată Caransebeș-Timișoara-Arad, asigurând astfel creșterea mobilității pe rețeaua de infrastructură feroviară TEN-T Core, prin reducerea timpului de călătorie, îmbunătățirea condițiilor de călătorie și creșterea siguranței traficului, precum și dezvoltarea zonelor pe care le va deservi.

Linia de cale ferată Caransebeş - Timişoara - Arad se află pe Coridorul Orient/Est Mediteranean, parte a reţelei feroviare TEN-T Core, va avea 162 de km fiind, fiind inclusă în Planul Național de Redresare și Reziliență și în Planul investițional pentru dezvoltarea infrastructurii feroviare pentru perioada 2020 - 2030. Valoarea totală a proiectului este de 8.774.734.777,16 lei, inclusiv TVA, finanțarea din partea Uniunii Europene fiind de tip grant, lucrările fiind preconizate a se finaliza în 2026.

**Date de contact:**

**Felix Corneliu ARDELEAN, director general**

**Direcția Generală Programe Europene Transport, email:** **secretariat.dgoit@mt.ro****; fax: 0372 825 570.**